बोले- अब से शब्दों को लेकर सतर्क रहूंगा, ब्राह्मणों को इब्राहिम का वंशज कहा था
Singer Lucky Ali Controversial Statement Apology सिंगर लकी अली ने अपने बयान पर विवाद बढ़ता देख फैंस से माफी मांगी है। लकी ने मंगलवार को अपने फेसबुक से उस पोस्ट को डिलीट भी कर दिया है, जिसमें उन्होंने ब्राह्मणों को इब्राहिम का वंशज बताया था।
सिंगर लकी अली ने अपने बयान पर विवाद बढ़ता देख फैंस से माफी मांगी है। लकी ने मंगलवार को अपने फेसबुक से उस पोस्ट को डिलीट भी कर दिया है, जिसमें उन्होंने ब्राह्मणों को इब्राहिम का वंशज बताया था।
पुराने बयान को हटाते हुए लकी ने दूसरा पोस्ट शेयर किया, जिसमें उन्होंने कहा कि उनकी मंशा किसी को नाराज या आहत करने की नहीं थी। वो अपने बयान के लिए दिल से माफी मांगते हैं।
मेरा इरादा सभी को एक साथ लाने का था
पोस्ट में लकी ने लिखा- ‘सभी प्रिय लोग, मुझे अपनी पिछली पोस्ट के विवाद का एहसास है। मेरा इरादा किसी को आहत करने या मन में गुस्सा पैदा करने का नहीं था। मुझे इसका गहरा अफसोस है। इसके बजाय मेरा इरादा, हम सभी को एक साथ लाने का था, लेकिन मुझे एहसास हुआ कि मैं बात को उस तरह से नहीं कह पाया, जैसे कहना चाहता था।
लकी ने आगे कहा- अब से कुछ भी पोस्ट करते हुए मैं अपने शब्दों के बारे में और भी ज्यादा सतर्क रहूंगा, जैसा कि मैं अब देख रहा हूं कि मेरे इस बयान ने कई हिंदू भाइयों-बहनों को परेशान कर दिया है। उसके लिए मुझे दिल से बहुत खेद है। मैं आप सभी से प्यार करता हूं।’
‘ब्राह्मण इब्राहिम के वंशज हैं’-लकी अली
दरअसल, लकी ने अपने पिछले पोस्ट में कहा था- ब्राह्मण नाम ब्रह्मा से आया है, जिसकी उत्पत्ति अब्राम शब्द से हुई है। अब्राम शब्द अब्राहम या इब्राहिम से आता है। ब्राह्मण इब्राहिम के वंशज हैं। अलैहिस्सलाम(आदम) सभी राष्ट्रों के पिता हैं। तो हर कोई क्यों आपस में तर्क किए बिना बहस करता और लड़ता है।
लकी के बयान पर हुआ विवाद
सोशल मीडिया पर विवादित बयान सामने आते ही सोशल मीडिया यूजर्स ने लकी अली को ट्रोल करना शुरू कर दिया। एक यूजर ने लिखा- ‘लकी अली ने तालिबान कॉलेज ऑफ आर्ट्स एंड हिस्ट्री से डिग्री ली है।’ दूसरे यूजर ने लिखा- ‘ओसामा बिन लादेन की इतिहास की क्लास अटेंड करने के बाद लकी अली।’
तीसरे यूजर ने लिखा- 'क्या लकी अली का तर्क यह बता सकता है कि कैसे 1400 साल पहले पैदा हुई आस्था ने एक ऐसी संस्कृति को इंस्पायर किया, जो कम से कम 5000 साल पहले से अस्तित्व में आई थी।'